
Uneori, iubirea care refuză să moară ucide, încet, pe cel care o ține în viață.

––––––––

EMANUEL NEAMȚU AJUNSE în dreptul casei lui Fabian și sună la sonerie. Poarta grea se deschise, iar Aura, menajera, îl întâmpină tăcută și îl conduse direct la biroul lui Fabian. Când se văzură, cei doi bărbați dădură mâna și se bătură prietenește pe spate, într-o îmbrățișare strânsă care arăta clar că se cunoșteau de o viață și erau buni amici.

— Ai adus, dragul meu? întrebă Fabian, cu o nerăbdare febrilă în privire.

— Da, am adus, răspunse Emanuel, scoțând un dispozitiv de stocare. Am încercat să decupez din tot ce mi-ai dat... tot felul de propoziții care să te poată ajuta să simulezi dialoguri cu ea. Dar, Fabian, consider în continuare că ar trebui să vorbești cu o persoană în carne și oase, nu cu una moartă.

— E foarte bine așa, i-o reteză Fabian, luând stick-ul ca pe o comoară.

— Fabian, de când Dalia a plecat în altă dimensiune, ai pus tablouri cu ea peste tot. E plină casa. Te înțeleg, ai iubit-o mult, e înălțător acest sentiment, o știm cu toții... Însă ai căzut într-o depresie profundă din care nu mai ieși. Te uiți la poze, la filmulețe și la tablouri cu ea de peste trei luni. Aș vrea tare mult să încerci să-ți revii. De ce nu te apropii de mama ta?

— Ea și Dalia nu s-au înțeles deloc, replică Fabian pe un ton rece. Nu are rost. Dă-mi ce ai adus și poți să pleci.

— Fabian, pe lumea aceasta sunt mii de femei frumoase. Femei în viață!

— Ca ea nu este niciuna.

— Fiecare dragoste are aroma sa unică, specială, continuă Emanuel, încercând să-și înduplece prietenul. Nu pot fi toate identice. Prin urmare, nicio altă femeie, cum spui tu, nu va fi ca ea. Mai bine zis, pe nimeni nu vei mai putea iubi cu aceeași intensitate. Dă-ți voie să trăiești mai departe! Te-ai îngropat prea mult în această durere.

— Nu e nicio problemă, spuse Fabian, deși chipul lui trăda exact contrariul.

— Ascultă-mă, continuă Emanuel, coborând vocea. Ea nu a făcut copii pentru că nu a vrut să-și strice corpul frumos.

— Nu putea, îl corectă Fabian imediat. Era sterilă.

— Am investigat puțin lucrurile... Ea a avut o înțelegere secretă cu medicul său. Practic, te-a păcălit. Nu era sterilă.

Fabian încremeni. Își fixă prietenul cu privirea, iar în cameră se așternu o tăcere grea.

— Dalia nu m-a mințit niciodată, șopti el, refuzând să creadă.

— Ascultă-mă până la capăt, te rog! Ea te-a sfătuit atunci să faci o donație de spermă la clinică, în caz că, în viitor, cineva ar fi vrut să aibă un copil de la tine. Îți amintești?

— Da, am făcut asta... Era dorința ei.

— Bun! Apoi te-ai îmbolnăvit, iar medicii au zis că nu știu încă ce pronostic să-ți dea. Tu ai acolo, la clinică, material genetic cu care poți concepe un micuț. Trebuie doar să găsești femeia potrivită.

— Nu-mi trebuie, zise Fabian, clătinând din cap. Nu ar fi un bebeluș conceput cu ea.

— Așa este, dar va fi al tău. Ai avea un descendent, un moștenitor. Dacă te refaci cu sănătatea, poate vei putea concepe un copil pe cale naturală. Până atunci, un prunc ar fi binevenit în această casă pustie.

— S-ar putea să mor, Emanuel. Fiul sau fiica mea ar putea rămâne fără tată. În plus... m-aș bucura să trec dincolo.  

— Și dacă te faci bine? La mama ta nu te gândești? De ce o ții acum departe de tine? Ar fi bine pentru ea să aibă un nepot.

— Ar fi minunat să pleci, Emanuel. Îți mulțumesc pentru tot, dar am obosit.

— Să te gândești la asta, te rog. Fă-o pentru tine, în amintirea ei!

— Ei nu-i plăcea ideea să o trădez, curmă Fabian discuția.

— Corect, când era în viață. Dar acum...

— Hai, la revedere!

Fabian luă înregistrările primite și îi întoarse spatele amicului său. Emanuel îl privi lung, neputincios, apoi plecă îndată, profund mâhnit.

Rămas singur în camera cufundată în penumbră, Fabian încercă să găsească un ton vesel, de parcă ea ar fi fost încă acolo, pe fotoliu. Se întoarse spre spațiul gol și spuse:

— Hai, iubito, azi mergem la cumpărături, să-ți iei ce-ți mai trebuie.

Apăsă pe butonul dispozitivului, dând drumul înregistrărilor audio pregătite de Emanuel. Din difuzoare se auzi vocea caldă, dar ușor metalică a Daliei:

— Desigur, iubitule.

— O să ne oprim și la magazinul de bijuterii, continuă Fabian, cu ochii umezi. Mereu îți plăcea să intri acolo.

Vocea ei se auzi iar, rulând următorul fragment:

— Sigur, iubitule, mergem unde vrei tu.

— Poate ar fi bine să-ți mai înnoiești colecția de pantofi și poșete, dacă e cazul, adăugă el, agățându-se cu disperare de iluzie.

Răspunsul preînregistrat veni imediat:

— Cum vrei tu, dragul meu. Te iubesc așa de mult.

Fabian se așeză pe marginea patului, lăsându-și capul în palme.

— Și mie mi-e dor de tine... în fiecare dimineață, în cursul zilei și în fiecare noapte. Te caut prin tot patul, dar îl găsesc rece și pustiu. Ce n-aș da pentru o singură sărutare de-a ta! Draga mea, tu îmbracă-te, eu mă duc să pregătesc mașina și te aștept afară.

Dispozitivul porni din nou:

— Sigur, iubitule, am să vin îndată.

Fabian privi spre un tablou uriaș cu ea.

— Știi, draga mea... am donat spermă așa cum ai vrut tu atunci. Dar un micuț acum ar face prea multă gălăgie. M-ar enerva. Nu aș mai putea să vorbesc mereu cu tine... Iubito, dă-mi un semn de acolo de unde ești! M-am pierdut de tot de când ai plecat. E atât de greu fără tine... Se apropie ziua ta de naștere. O să facem o petrecere mare, decorăm toată casa, cumpărăm un tort cu imaginea ta, cu fructe. Vom dansa... Îți plăcea atât de mult să valsezi, să te miști pe rock sau bachata. Indiferent ce muzică cânta, pășeai ca o zeiță. Trupul tău simțea toate ritmurile posibile, erai atât de expresivă, iar eu te priveam neputincios, gândindu-mă ce făcusem în viață ca să te merit... Aveam alături cea mai frumoasă și pasională femeie. Spuneai glume, râdeai adesea, iar casa  era plină de veselie. Alteori dezlegai cuvinte încrucișate și, când nu știai ceva, mă întrebai pe mine...

Zâmbetul nostalgic de pe fața lui Fabian se stinse, lăsând loc unei umbre de furie și durere cruntă.

— Într-o zi, ochii tăi strălucitori au devenit triști. Erai abătută, mergeai ca o umbră prin casă. Nu știam ce se petrecea cu tine, nu-mi spuneai nimic și nu acceptai sub nicio formă că aveai o problemă. Abia după moartea ta am realizat care era, de fapt, adevărul... O eroare medicală blestemată te-a îndepărtat de mine. Ai crezut că ai acea boală neîndurătoare, că îți vei pierde părul lung și frumos, că tratamentul te va face să arăți hidoasă... A fost ceva ce orgoliul tău nu a putut suporta. Ai preferat să mori. Iar ulterior, spitalul a trimis o notificare în care spunea că greșiseră! Erau analizele altei persoane, nu ale tale! Tu erai perfect sănătoasă, Dalia. Te-am pierdut dintr-o prostie. Am dat în judecată spitalul, am câștigat procesul, dar ce folos?! Tu nu mai ești. Nu mai am cu cine vorbi, cu cine dansa, cu cine să merg în excursii, la cumpărături sau pe cine să strâng în brațe când dorm. Iar acum m-am îmbolnăvit și eu, și iarăși medicii nu știu ce se va petrece cu mine, totul e incert. Lipsa ta mă înnebunește pe zi ce trece...

Brusc, șirul gândurilor îi fu întrerupt de câteva ciocănituri ușoare în ușă. Fabian își șterse repede fața.

— Intră! strigă el.

Ușa se deschise și Aura, menajera, păși în cameră cu o expresie ezitantă.

— Domnule Fabian, a venit mama dumneavoastră.

Fabian pufni, iar în ochi îi sclipi o scânteie de iritare.

— Serios? Ia uite ce vizită îmi face! Du-o în salon, o să cobor imediat la ea.

— Bine, domnule.

Fabian coborî treptele grele de lemn și intră în salonul spațios. Mama lui, Magdalena, îl aștepta în picioare. Se priviră câteva secunde în tăcere, despărțiți de o prăpastie invizibilă.

— Mamă, cu ce onoare pe aici? spuse Fabian pe un ton lipsit de căldură.

— Mă ții tot mai departe, fiule, dar nu pot sta multă vreme fără să știu nimic de tine sau să-ți vorbesc, răspunse Magdalena, privindu-l cu ochi îngrijorați. Mi s-a spus că ești bolnav.

— Foarte rău. Nu voiam să afli asta.

— Te pot ajuta cu ceva? Te-ai îndepărtat de mine așa de mult...

— Nu ai plăcut-o niciodată pe Dalia, o reteză el, cu o amărăciune veche. Probabil te-ai bucurat când a murit.

— Nu spune asta, fiule! tresări femeia, ducându-și o mână la piept. Mi se părea doar că... era falsă. Nu știu cum să-ți spun...

— S-a dus, oricum. Poți să stai liniștită.

— Emanuel mi-a spus că putea avea copii, dar nu a vrut, încercă Magdalena să aducă în discuție realitatea dureroasă.

— S-a apucat tâmpitul ăla să cerceteze... izbucni Fabian, strângându-și pumnii.

— Și eu mă gândisem la asta. Ea te-a mințit, Fabian. Dar nu de aceea am venit acum. Doar voiam să știu dacă te pot ajuta cu ceva.

— Stai cât mai departe de mine.

— Nu știu dacă asta e soluția potrivită.

— Este. Sunt cu ea în fiecare zi și mi-e suficient.

Magdalena își simți inima strângându-se de durere.

— O să-ți îmbolnăvești mintea, dragul meu. Cum poți spune așa ceva? Te uiți la poze, filme, tablouri... dar ea a plecat dintre noi. E cazul să accepți asta.

— Nu! Ea a rămas prin tot ce a lăsat aici. Nu mai pot s-o ating, dar am hainele ei, care miros așa de bine... Au încă aroma pielii ei catifelate...

— De ce nu vrei să cunoști pe cineva? insistă mama lui, cu lacrimi în ochi. Poate găsești altă femeie care să semene cu ea, dar care să fie vie. Să te poată atinge, mângâia, săruta, îmbrățișa. Ai și tu nevoie de dragoste, Fabian.

— Mai ai ceva să-mi spui? o întrebă el, cu o privire de gheață.

— Nu te închide astfel! Te-am lăsat să faci ce ai vrut aceste trei luni, dar nu te oprești. Continui exact la fel. Până când? Până unde, fiule? Dacă aș fi avut un nepot, m-aș fi dedicat acelui micuț...

— Însă nu-l ai! replică el tăios. Așa că nu te mai gândi la el!

— Tu ai donat cândva spermă. Ai putea să ai un bebeluș...

— Pentru ce? Ca să facă gălăgie?

— Un pruncușor e o binecuvântare, Fabian.

— Nu, mamă. Terminăm aici discuția. Îți doresc o zi frumoasă. La revedere!

Fără să mai aștepte un răspuns, se întoarse pe călcâie și ieși din salon. În hol, o întâlni pe menajeră.

— Aura, adu-mi o cafea în birou, te rog. Am de lucru.

— Sigur, domnule. Dar... doamna? întrebă Aura, ezitând.

— Pleacă acum. O conduci la ușă.

— Dânsa... a venit cu bagaje.

Fabian încremeni cu mâna pe clanța biroului. Întoarse capul spre menajeră, cu ochii măriți de uimire.

— Cum adică?

— Da, a venit să rămână. O conduc în altă parte, eventual?

— Ce vorbești acolo, Aura?!

Plin de furie, Fabian se întoarse în salon. O găsi pe Magdalena așezată pe canapea, plângând în tăcere.

— De ce ai bagaje? o întrebă el direct, fără menajamente.

— Am venit să stau cu tine, chiar dacă mi se rupe sufletul de ceea ce văd, spuse ea printre suspine, ridicându-și privirea hotărâtă. Chiar dacă azi mă dai afară, mâine mă întorc. Până când vei accepta să locuiesc aici.

— Ce încăpățânată ești! Nu înțelegi că mie mi-e bine doar cu ea? Îmi umple tot universul!

— Bine, accept asta, cedă Magdalena, ștergându-și lacrimile. Dar lasă-mă să rămân și eu aici, alături de amintirea ei. Nu mă vei vedea mult, ci doar din când în când. Atât cât mai trăiesc...

— Începi cu șantajul, comentă el, zâmbind amar.

— Orice om e muritor, Fabian. Cât mai trăiesc, vreau să-ți fiu alături. Atât cât îmi permiți tu, desigur.

Fabian oftă adânc, învins de încăpățânarea mamei sale. O privi pe Aura, care aștepta sfioasă în prag.

— Duc bagajele? întrebă menajera cu jumătate de gură.

— Le duci în camera cea mai îndepărtată de mine. Cea din spate.

— În cealaltă parte a conacului? întrebă femeia, făcând ochii mari.

— Exact. Să păstrăm distanța.

— Să vă arăt odaia, doamna Magdalena, spuse Aura, făcându-i semn oaspetelui.

— Știu unde este, o opri Magdalena cu blândețe. Du bagajele doar.

Când menajera plecă cu valizele, Magdalena se întoarse spre fiul ei.

— Mulțumită? o întrebă el sec.

— Cinăm împreună?

— Ai pretenții deja!

— Doar te-am întrebat...

— Mă gândesc și îți spun, mormăi el, evitându-i privirea.

— Bine, dragul meu. Mă duc în cameră.

Femeia se îndepărtă în tăcere pe coridorul lung. 

Dragostea unei mame e sfântă. Chiar dacă nu e înțeleasă sau acceptată, ea rămâne.

Ajunsă în camera din spate, Magdalena începu să-și așeze lucrurile. Aura o întrebă dacă dorea ajutor pentru a le scoate din valize, dar mama lui Fabian refuză, spunând că se va descurca singură. Totuși, curiozitatea și îngrijorarea o făcură pe Magdalena să pună întrebarea care o măcina:

— Cum și când luați cina aici?

Aura lăsă privirea în jos, ușor stânjenită, apoi povesti cu voce joasă:

— Pun o rochie de-a doamnei Dalia pe scaun, pantofii ei... apoi îl poftesc pe dânsul la masă. Se așază lângă ea, iar eu încep să servesc. Uneori... vorbește cu rochia de parcă ea ar fi acolo.

— Am înțeles... șopti Magdalena, înfiorându-se.

— Dacă vrea să ciocnească un pahar cu dânsa, iau eu în mână vasul și fac asta în locul ei. Îi pun și doamnei Dalia tacâm, mâncare în farfurie. Iar la final, duc rochia și pantofii la loc, după ce dânsul îi spune noapte bună și se retrage în dormitor. Cam asta e tot. Dimineața se ia micul dejun tot astfel, iar la prânz procedăm la fel.

— Și nu vine nimeni în vizită?

— Sâmbăta sau duminica, domnul Emanuel aduce copii orfani sau bătrâni fără adăpost. Domnul Fabian îi hrănește, ca și cum ar da de pomană pentru sufletul doamnei. Este foarte generos, copiii primesc și haine de la dânsul.

— Adică în weekend ia masa cu persoane în viață... observă Magdalena, încercând să găsească o fărâmă de normalitate.

— Da, cam așa. Uneori însă, cei veniți stau doar cu domnul Emanuel, dacă stăpânul are alte treburi în acele zile.

— Interesant... Azi fiind joi, e o zi normală, deci.

— Da, doamnă.

— Se apropie ziua ei... Vrea să i-o serbeze cumva?

— A zis să decorez toată casa și să cumpăr un tort cu chipul dânsei. Poate pregătește și pachete ca să împartă de pomană, nu știu exact cum va proceda.  

— Nu mă îndoiesc de asta, spuse Magdalena, cunoscând inteligența fiului ei.

— Poate după un timp va obosi și se va reorienta... adăugă Aura cu speranță. Eventual să mai treacă șase luni sau un an.

— Emanuel nu a reușit să-l scoată deloc din această stare?

— De câte ori iese din casă, merge doar la companie și la cimitir. Atât.

— Nu mai călătorește?

— Nu. Să vă aduc un ceai sau o cafea, doamnă?

— Nu, mulțumesc. Ne vedem la cină. La ce oră este?

— La ora opt exact.

— În regulă.

— Doriți să pregătesc ceva special?

— Nu, mănânc ce-o fi. Am venit cu alte gânduri aici...

— Bănuiesc, doamnă... spuse menajera pe un ton cald. Dar, dacă îmi permiteți un sfat: cu cât îl contraziceți mai mult, cu atât e mai rău, face exact invers. Mai bine intrați în jocul dânsului. Poate doar de acolo, din interior, veți găsi o cale de salvare.

— A mai comandat tablouri cu ea? întrebă Magdalena, privind pereții goi ai camerei de oaspeți.

— Da, trebuie să sosească chiar ultimul pe care l-a cerut.

— Am înțeles. Îți mulțumesc, Aura.

— Cu drag, doamnă. Dacă aveți nevoie de ceva... aveți numărul meu. Voi fi jos, la bucătărie.

— Bine, draga mea.

Ușa se închise, iar Magdalena rămase singură în penumbră, privind pe fereastră spre curtea uriașă și pustie a conacului.
„Nu te pot lăsa așa, fiule! E ceva de neimaginat ce se petrece aici. Voi intra în jocul tău, dar până unde, dragul meu?” își spuse ea în gând, simțind o strângere de inimă.
Timpul se scurse greu. La ora opt fix, Magdalena își aranjă ținuta, își înghiți nodul din gât și păși cu hotărâre în salonul mare, pentru a lua cina cu fiul ei și cu fantoma femeii care distrusese viața lui. Lumina candelabrului cădea pieziș peste masa lungă, gata pregătită pentru cină. Fabian stătea deja la locul lui, nemișcat. Pe scaunul de lângă el, însă, priveliștea îi tăie Magdalenei respirația pentru o secundă: acolo fusese așezat un costum albastru de damă, iar pe spetează se sprijinea o perucă ce imita perfect părul lung al Daliei. Jos, în dreptul picioarelor invizibile, se aflau pantofii ei.

Fabian își ridică privirea spre ea, cu ochii obosiți, dar lucizi.

— Ai venit, mamă?

Magdalena își înghiți nodul din gât. Își aminti de sfatul Aurei și își impuse să pară calmă. Privi direct spre scaunul cu peruca blondă.

— Da. M-am gândit să iau masa cu... voi, zise femeia, așezându-se pe locul ei. Bună seara, Dalia.

Pe buzele lui Fabian apăru un zâmbet subțire, aproape mulțumit.

— O să-i pară bine că stai cu noi, chiar dacă nu prea v-ați înțeles voi. Poate îngropați securea războiului.

— Desigur, spuse ea, străduindu-se să-și controleze tremurul din voce. Ce avem de mâncare, Aura? întrebă ea, întorcându-se spre menajera care tocmai intra în încăpere.

— Nu contează, mamă, o reteză Fabian, înainte ca Aura să poată răspunde. Vei vedea ce-ți pune în farfurie. Nici Dalia nu întreabă nimic. Stă liniștită și așteaptă să fie servită.

— Am înțeles... șopti Magdalena.

Fabian bătu ușor în masă cu degetele, privind-o pe menajeră.

— Aura, adu și niște vin! Dacă tot a venit mama, să sărbătorim!

Menajera tresări, privindu-l cu îngrijorare.

— Aveți voie, la tratamentul dumneavoastră?

— Nu mai contează. Azi voi bea puțin, nu se va întâmpla nimic, stai calmă.

— Ți-au interzis medicii? insistă Magdalena, cu inima strânsă.

— Ei spun în fiecare zi altceva, pufni el cu dispreț, apoi își întoarse privirea spre costumașul albastru de pe scaun. Nu-i așa, iubito? Sărbătorim că a venit mama să cineze cu noi, să vorbim împreună. Ia spune-mi, draga mea, ce ai făcut tu astăzi? Pe unde ai fost? Ești atât de frumoasă!

Aura reveni în salon, purtând o sticlă de vin roșu și paharele.

— Am adus vinul, domnule.

— Toarnă în pahare, comandă Fabian.

Menajera ezită o secundă, cu sticla deasupra mesei.

— Torn și dânsei?

— Desigur. Ea mereu bea cu mine. De obicei servește câteva gurițe, nu mult, dar pune-i și ei în pahar. Să ciocnim, cum îi plăcea ei. Tu ai să-i ții paharul, Aura.

— Am înțeles.

Aura se așeză supusă lângă scaunul unde se aflau peruca și costumul Daliei. Ridică paharul din dreptul spațiului gol și îl ciocni de al lui Fabian și al Magdalenei. Sticla de cristal scoase un clinchet pur în tăcerea salonului. Aura puse paharul înapoi pe masă, făcu un pas în spate și șopti:

— Poftă bună!

— Poftă bună, dragii mei... spuse Magdalena, începând să mănânce cu mișcări mecanice.

Fabian o pironi brusc cu privirea, ochii lui devenind suspicioși.

— Tu faci jocuri cu mine?

— Nu, fiule. Departe de mine acest gând, se apără ea repede, încercând să pară cât mai naturală. Chiar îmi este foame și observ că fata asta gătește foarte bine.

Tensiunea din umerii lui Fabian se mai risipi. Gustă și el din mâncare, dând din cap aprobativ.

— Așa este. În fiecare seară avem alt meniu, așa îi place Daliei. Ea mereu pregătește ceva nou, ca să nu ne plictisim de același fel de mâncare.

— Am înțeles, spuse mama sa, privindu-l cum mesteca. În general, tu mâncai destul de puțin seara.

— Da, țineam la siluetă înainte... Dar acum pot servi cât doresc.

Magdalena încercă să strecoare o întrebare legată de starea lui de sănătate:

— Când ai fost la spital, nu ți-au prescris o dietă sau ceva asemănător?

— Treaba lor! Eu mănânc ce-mi place, spuse el, ridicând nepăsător din umeri. Aura, adu desertul.

Magdalena clipi surprinsă.

— Desert la cină? Nu ai servit la prânz?

— Care e problema ta? o reteză el, cu o iritare bruscă în voce.

— Nu știu, fiule... doar am întrebat, dădu ea înapoi, simțind că gheața pe care pășea era extrem de subțire.

Aura interveni rapid din bucătărie, încercând să detensioneze atmosfera:

— Azi am făcut plăcintă cu brânză, doamnă.

— Foarte bine, spuse Fabian, îndulcindu-și tonul. Ieri am avut cremă de zahăr ars.

După ce terminară și desertul, Fabian se ridică în picioare. Se întoarse spre scaunul cu hainele albastre și peruca blondă, iar fața i se lumină de o tandrețe bolnăvicioasă.

— Noapte bună, soția mea. Vise frumoase... Mai am puțin de lucru în birou, dar voi veni ulterior să te îmbrățișez. Vei dormi singurică o vreme, dar ne vedem mâine dimineață, la micul dejun. Nu-i așa, frumoaso?

Se aplecă și sărută cu evlavie mâneca goală a costumului albastru. Apoi, făcu un pas spre mama lui, îi luă mâna și i-o sărută scurt.

— O noapte frumoasă și liniștită, mamă.

Se întoarse și ieși din salon, lăsând în urmă un miros fin de parfum bărbătesc amestecat cu cel al plăcintei cu brânză. Magdalena rămase nemișcată, privind scaunul Daliei. Lacrimile, pe care le stăpânise cu atâta trudă în timpul cinei, începură să-i curgă șiroi pe obraji.

— Așa procedează mereu? o întrebă ea pe Aura, cu vocea gâtuită.

Menajera se apropie de masă și începu să strângă farfuriile cu mișcări tăcute.

— Da, doamnă. Să știți că e bine că ați intrat în jocul lui. În felul acesta nu vă mai certați. Este un prim pas spre a vă accepta în casă.

— Nu sunt deloc împăcată cu tot ce se întâmplă aici, Aura... șopti Magdalena, acoperindu-și fața cu palmele. E un coșmar.

— Este firesc, doamnă. Va trebui să-l extrageți din această stare cumva. Nu știu ce veți face sau cum, dar este absolut necesar. Măcar acum nu vă mai dă afară din conac.

— Așa este, oftă femeia, ridicându-și privirea obosită. Noapte bună, Aura. A adormit?

— Nu, doamnă. Are lumina aprinsă în birou, lucrează pentru companie. Mi-a cerut deja un ceai. Să știți că uneori adoarme cu capul pe masă, printre acte. Dacă sunt pe fază, îl mai ajut eu să ajungă în pat. Dar dacă adorm și eu de oboseală, rămâne acolo, pe scaun, până dimineața.

Magdalena se ridică, cu o nouă hotărâre în privire.

— Bine, mulțumesc. Te poți duce la culcare, draga mea. Dacă va fi nevoie, îl voi ajuta eu. Mă ocup eu de el la noapte.

Aura zâmbi ușurată, simțind că nu mai era singură în acea casă plină de fantome.

— Bine, doamnă. Noapte bună!

— Noapte bună, draga mea!

După ce menajera plecă, Magdalena rămase în holul întunecat, privind spre ușa biroului de unde se zărea o dungă subțire de lumină. Lupta pentru mintea și viața fiului ei abia începuse.

Magdalena se strecură în camera de oaspeți, aflată la celălalt capăt al conacului. Își puse cămașa de noapte și deschise o carte, care se afla pe noptieră, cu intenția de a citi puțin, sperând că așa își va liniști gândurile agitate. Dar literele păreau să danseze în fața ochilor, iar gândul îi rămăsese la fiul ei, care își petrecea nopțile în biroul de sub a cărui ușă se zărea o dâră de lumină.

Mai târziu, când liniștea se așternu deplin peste casă, femeia ieși pe coridor. Înaintă prin bezna conacului, ghidându-se după memoria pașilor de altădată, până în dreptul camerei de lucru a lui Fabian. Întredeschise ușa încet, fără să scoată un sunet. 

Lumina lămpii cădea palidă peste silueta lui. Fabian își ținea capul îngropat în brațe, direct pe actele companiei, iar umerii îi tremurau violent. Plângea. Un plâns înăbușit, sfâșietor, pe care nu îl arăta nimănui în timpul zilei.

Magdalena simți o săgeată în piept. Se apropie cu pași de fantomă și, cu o blândețe pe care doar o mamă putea s-o aibă, îi mângâie spatele înfiorat.

— Hai să mergi la culcare, fiule... murmură ea cald. Cu siguranță ești foarte obosit.

Auzindu-i vocea, Fabian nu mai opuse rezistență. Îi dădu mâna ca un copil neputincios și se ridică de pe scaun. Însă, în secunda următoare, toată carapacea lui de mândrie se prăbuși complet: se aruncă în brațele mamei sale, strângând-o tare și suspinând în hohote pe umărul ei.

— Mi-e așa dor de ea, mamă! izbucni el, cu sufletul sfâșiat. Mi-e foarte dor de ea!

— Știu, fiule, știu... îi spuse Magdalena, cu glas scăzut, strângându-l la piept și legănându-l ușor. E bine să dormi puțin acum. Mâine ți se vor mai limpezi gândurile. 

Îl duse încet spre dormitor, sprijinindu-l. Cu o răbdare infinită, ea îl descălță, îi aduse pijamaua de pe fotoliu și îl ajută să se schimbe, supraveghindu-l ca în anii copilăriei. Fabian se întinse în pat, iar femeia îl acoperi cu grijă, trăgând pătura până la bărbie. Îi sărută fruntea, simțind cum pielea îi ardea. Apoi, aduse un scaun lângă pat și îi prinse mâna mare în propriile palme.

— Odihnește-te, îi șopti ea. Voi fi aici, nu plec nicăieri, rămân cu tine un timp.

— Am mare nevoie de ea, mamă... îngăimă el, încă o dată, cu vocea stinsă, continuând să plângă înăbușit în pernă.

— O să treacă, dragul meu, o să treacă... te vei obișnui, chiar dacă acum pare imposibil. Eu sunt aici, te voi iubi mereu și voi avea grijă de tine.

Femeia continuă să-l mângâie pe păr, trecându-și degetele prin șuvițele lui, până când respirația lui Fabian deveni grea și regulată, semn că adormise în sfârșit. În întunericul dens al încăperii nu se vedea, dar obrajii Magdalenei erau la fel de uzi ca ai lui. Plânsese acolo, în tăcere, cot la cot cu fiul ei, împărțind o durere care abia acum începea să se vindece.

CAPITOLUL 3

Faptele făcute în amintirea unuia ce a trecut în eternitate hrănesc și adăpostesc sufletele celor rămași în viață.

A doua zi de dimineață, la micul dejun, totul se desfășură conform tradiției. Mâncară într-o liniște deplină, așezați la aceeași masă lungă, iar Magdalena evită cu tact să menționeze ce se petrecuse în timpul nopții, când barierele lui Fabian se prăbușiseră, iar el adormise cu lacrimi, vegheat de ea. Exact când Aura se pregătea să strângă totul de pe masă ca să spele vasele, soneria porții răsună lung. Fabian se ridică imediat și decise că se va duce chiar el să deschidă. Era curierul, care aducea noul portret al Daliei. Cu o grijă aproape religioasă, el îl duse în salonul mare și-l rezemă de perete. Apoi, luă unul dintre tablourile mai vechi și îl mută în camera alăturată, lângă cea a Magdalenei, iar pe cel proaspăt sosit îl atârnă în locul eliberat, privindu-l fericit.

— Când vine tortul? se interesă el, întorcându-se spre menajeră.

— Probabil după ora zece, când se deschide cofetăria, răspunse Aura. Imediat ce termin treburile în bucătărie, încep să decorez casa.

— L-am chemat și pe Emanuel să te ajute, spuse Fabian, trecând deja la organizarea zilei. Cât face el treabă prin conac, te duci la orfelinat și alegi cinci fetițe. Le speli, le îmbraci frumos, cu haine noi, și le aduci aici la masă, la ora patru exact. Mama le va ține companie, iar după aceea le duci înapoi. Hainele și încălțămintea vor rămâne la ele. Își scoase agenda și își notă câteva rânduri, continuând pe același ton hotărât:

— Apoi, te interesezi de trei tinere din zonă care ar avea nevoie urgentă de bani pentru tratarea unor probleme grave de sănătate și-mi spui ce ai găsit. Va face asta și Emanuel, de altfel. În plus, vreau să ofer și trei burse școlare unor elevi mai săraci, dar care învață bine. Ulterior, vreau să finanțez două burse universitare pentru niște tineri care vor să studieze, dar nu au posibilități materiale.

— Am înțeles, domnule Fabian... dar de treaba asta cu bursele cred că cel mai bine se ocupă domnul Emanuel, mărturisi menajera, vizibil încurcată de amploarea sarcinilor.

— Dacă ai cunoștințe sau propuneri, le discuți direct cu el. Ne vedem la masa de prânz. 

Soneria mai sună o dată. De data aceasta era avocatul familiei, care era și amicul lui Fabian. Cei doi bărbați dădură mâna și se retraseră în birou pentru a pune la punct actele donațiilor. Magdalena, care asistase la întreaga scenă din umbra holului, se apropie de menajeră.

— Vedeți ce lucruri frumoase face fiul dumneavoastră în amintirea doamnei Dalia? E sincer de admirat, șopti Aura emoționată. Eu am o nepoțică ce vrea neapărat să dea la medicină, dar sora mea e singură și nu o poate ajuta deloc cu taxele.

— Spune-i imediat lui Emanuel, o va adăuga pe listă, o încurajă Magdalena. Hai să vedem cum decorăm casa, ca apoi să mergi la orfelinat. Să ai timp să iei fetițele, să mergem la magazin să le cumpărăm haine noi, apoi le aduci aici, le spălăm și le așezăm la masă.

— E bine că nu stau copiii la masă cu hainele doamnei... Cum să le explicăm unor micuțe așa ceva? observă Aura, răsuflând ușurată.

— Ai perfectă dreptate, de aceea a organizat el lucrurile separat de cina de seară. Dacă l-aș putea convinge și de unele lucruri... continuă Magdalena, lăsându-și vocea mai moale.

— Ce anume, doamnă?

— Să accepte inseminarea unei fete, ca să am și eu un nepot. Prezența unui copil adevărat în casa aceasta ar schimba totul, ar aduce viață.

— Și domnul Emanuel a propus asta de câteva ori, dar nu a avut niciodată un răspuns favorabil, mărturisi menajera.

— Trebuie să vorbesc eu mai serios cu el, să...

Magdalena se opri brusc. Aura se făcu nevăzută, retrăgându-se în grabă spre bucătărie. Fabian tocmai ieșise din birou și se afla chiar în spatele mamei sale, privind-o fix.

— Ce vrei să-mi spui, mamă? o întrebă el, pe un ton suspicios Magdalena își păstră cumpătul și schimbă imediat vorba, arătând spre pereți:

— Mă gândeam... să mutăm puțin mobilele prin salon, să mai cumpărăm ceva nou. Se simte nevoia unei împrospătări prin casă, nu crezi?

— Despre asta voiai tu să vorbim? întrebă el, analizând-o cu neîncredere.

— Da, dacă tot este ziua ei astăzi... poate s-ar bucura să vadă o schimbare. Și, legat de ce ziceai mai devreme despre burse, Aura are o nepoată inteligentă care ar dori mult să studieze medicina, dar cred că nu îndrăznește să-ți spună direct.

— Vorbesc eu cu ea imediat ce termin cu avocatul, încuviință Fabian. 

Magdalena inspiră adânc și profită de momentul lui de indulgență ca să aducă în discuție dorința ei cea mai mare:

— Fabian... dacă vreodată ai lua în calcul acele mostre de spermă donate la clinică, la sfatul soției tale, m-aș bucura tare mult. Imaginează-ți că anul viitor, când o vom sărbători din nou pe Dalia, prin curtea aceasta va alerga un descendent al tău. Sunt convinsă că și femeia s-ar bucura de acolo, de sus, văzând că sfatul ei a dat cumva roade. Eu sau Emanuel am putea găsi o tânără potrivită, care să accepte inseminarea, doar să fii de acord. 

Fabian o ascultă, iar chipul i se rigidiză.

— Voi aveți o idee fixă cu toții. Eu nu am nevoie de gălăgie în casă, vreau doar liniște. În plus, nici nu știu cât mai am de trăit cu boala asta, de ce să aduc aiurea un bebeluș pe lume ca să rămână orfan?

— Ai să vezi că simpla lui prezență te va ajuta să te recuperezi, fiule! Un copil este o binecuvântare, îți dă putere. Eu m-aș ocupa de el în totalitate, nu l-aș lăsa să te deranjeze deloc în timpul crizelor. Tânăra doar l-ar alăpta la început, iar apoi ar pleca, fără nicio obligație.

— Crezi tu? Când o să dea de viața bună și de luxul din conacul ăsta, nu o să mai vrea să se întoarcă la ea acasă în veci. Mai ales să-și lase baltă propriul bebeluș! Va trebui să o suportăm aici zi de zi.

— Poți face un acord scris, un contract legal cu ea în acest sens, prin avocați. iar dacă tânăra se va dovedi educată și de încredere, va putea rămâne alături de noi, dacă își dorește. 

Fabian oftă, privind-o lung.

— Mamă, mai bine tu și ea ați pleca de aici și m-ați lăsa în pace.

— Iar mă dai afară, fiule? zâmbi ea trist, dar fără să cedeze.

— Nu... voiam doar să te rog să o ajuți pe Aura cu micuțele de la orfelinat. Să mergeți să le luați haine, să le îmbrăcați și să le aranjați pentru ora patru.

— Sigur, am vorbit deja despre asta și ne ocupăm. Tu vezi-ți de treburile tale, fiule.

— Mă voi consulta și cu Dalia despre treaba aceasta cu moștenitorul... și-ți spun ce am decis amândoi, adăugă el, pe un ton scăzut.

— Bine, fiule, mulțumesc. Sunt atât de mândră de tine, faci numai lucruri minunate pentru persoanele necăjite, spuse Magdalena, simțind că făcuse un pas uriaș în inima lui.

— Mă duc să o felicit pe frumoasa mea, mormăi el. Fabian se întoarse pe călcâie și se îndreptă spre camera care fusese a Daliei. Intră în încăperea cufundată în parfumul ei vechi și se opri în fața noului tablou. Privi ochii pictați ai soției sale, iar buzele îi tremurară ușor.

— La mulți ani, iubita mea! șopti el, simțind cum spațiul se îngusta în jurul lui. Sper să fii bine, oriunde te-ai afla. Aș vrea să îmi dai un semn din când în când, căci uneori mă simt atât de pierdut fără tine... Astăzi avem tort, copii de hrănit și burse de oferit, exact așa cum îți plăcea și ție să faci de ziua ta. Voi continua această tradiție în fiecare an. Seara, la cină, vom dansa vals, așa cum obișnuiam să facem. Întinse o mână tremurândă, atinse cu vârfurile degetelor pânza rece a tabloului și ieși repede din încăpere, în timp ce lacrimile curgeau din nou pe obraji.

Emanuel nota cu atenție în agendă numele tinerilor propuși, verificând corectitudinea detaliilor referitoare la bursele școlare și universitare. La ora patru după-amiază, salonul mare prinse viață neașteptat. Cele cinci fetițe de la orfelinat, curate și îmbrăcate în haine noi, strălucitoare, se așezară timid în jurul mesei. Emanuel se așeză lângă ele, alături de Magdalena, oferind o prezență caldă ce le-ar fi alinat emoțiile. În timp ce micuțele savurau masa în liniște, Aura deschise o carte mare cu basme și începu să le citească o poveste, conferind acelui moment o notă de magie. De la distanță, Fabian privea scena din pragul ușii, cu o expresie blândă, fără să intervină.

Imediat după ce termină de mâncat, Aura ieși cu fetițele în grădina vastă a conacului. Râsetele lor curate umplură curtea pustie, în timp ce se jucau cu mingea pe iarbă, aducând un strop de viață autentică zidurilor reci. După joc, menajera le urcă în mașină și le duse înapoi la orfelinat, permițându-le să păstreze tot ce primiseră. Între timp, și Emanuel plecă de la conac, grăbindu-se spre spital pentru a le înmâna personal plicurile cu bani celor trei femei care aveau nevoie urgentă de sprijin financiar pentru tratamente medicale.

La ora opt fix, toți se reuniseră în salon pentru cina festivă. Totul fusese pregătit cu o minuțiozitate deosebită. Rochia Daliei, așezată pe scaunul de onoare, era de o frumusețe aparte; materialul fin, peruca blondă și pantofii se potriveau perfect, iar parfumul ei preferat plutea dens în aer, creând iluzia că soția lui Fabian era cu adevărat prezentă. Pentru a marca ocazia, serviră șampanie fină. Aura păși sfioasă lângă scaunul gol, ridică paharul de cristal al doamnei și îl ciocni de paharele celorlalți. Clinchetul fin reverberă în tăcerea încăperii.

După primele înghițituri, Fabian se ridică, ochii îi străluciră de o hotărâre neobișnuită. Puse un vals lent la casetofon și se îndreptă spre scaunul soției sale, luând rochia Daliei în brațe cu o delicatețe infinită. Începu să plutească cu ea prin salon, rotindu-se pe podeaua lustruită, ca și cum ar fi ținut în brațe o ființă. Când muzica își schimbă ritmul, Fabian așeză rochia înapoi pe scaun cu grijă și o invită la dans pe Magdalena, îmbrățișându-și mama într-un gest de profundă recunoștință. Văzând scena, Emanuel o invită pe Aura să valseze, preferând, în mod firesc, să danseze cu o persoană vie.

Spre finalul serii, Aura aduse tortul aniversar, cu lumânările pâlpâind vesel. Toți se adunară în jurul mesei pentru a sufla în lumânări, dar cea care își puse o dorință, înainte ca flăcările să se stingă, fu chiar menajera. Aura dorea din tot sufletul ca Fabian să se schimbe curând, să accepte pierderea Daliei și să redevină bărbatul plin de viață de odinioară.

Mâncară tortul într-o liniște deplină, savurând fiecare bucățică. Când farfuriile rămaseră goale, Fabian așeză șervetul pe masă și își privi mama, apoi se întoarse spre prietenul său cel mai bun.

— M-am consultat cu soția mea... spuse el, cu o voce calmă și sigură. Dalia este de acord cu inseminarea. Așa că, Emanuel, dă un anunț discret prin agenție. Când ai lista candidatelor potrivite, mă anunți. Eu personal o voi alege pe cea care va purta copilul.

Un zâmbet larg, plin de ușurare, explodă pe chipul lui Emanuel.

— Desigur, Fabian. Mă ocup imediat, conchise el, simțind cum o piatră uriașă îi cădea de pe inimă.

Magdalena își împreună mâinile la piept, privind spre tavan cu ochii umezi de speranță.

— Doamne ajută! zise ea în șoaptă, simțind că viitorul familiei primea în sfârșit o șansă.

— Amin! încheie și Aura, oftând din adâncul sufletului.

​

CAPITOLUL 4

Nu orice pierdere înseamnă moarte, uneori ea deschide drumul spre o altă viață, un nou început.

Pentru a înțelege cum se ajunsese la această realitate paralelă care sfâșia conacul familiei Suciu, firul timpului trebuia derulat înapoi cu câteva luni. Totul pornise în ziua în care Dalia primise de la spital rezultatele investigațiilor sale de rutină. Din cauza unei încurcături între paciente, îi fuseseră trimise documentele medicale ale altei femei, iar hârtiile reci purtau un verdict necruțător: cancer. Înspăimântată de gândul că terapiile agresive o vor lăsa fără puteri și că își va pierde podoaba cea mai de preț – acel păr bogat, blond și ondulat care îl fascinase pe soțul ei –, orgoliul și durerea o împinseseră spre o decizie radicală. Voia să rămână o amintire intactă și frumoasă în mintea lui Fabian.

Lăsase în dormitor un bilet scurt, în care menționa doar că pleca definitiv și își ruga iubitul să nu o caute, fiindcă se îndrepta spre alte tărâmuri unde avea să-i fie bine. Apoi, luase primul tren spre Constanța, iar de acolo plecase cu un taxi spre Mamaia. Iubea marea, iar acea eternitate albastră, care semăna atât de mult cu ochii ei, părea locul perfect în care să dispară. Își luase o cameră la un hotel de pe faleză, iar la miezul nopții pășise pe plaja pustie. Deși nu știa deloc să înoate, se dăruise valurilor învolburate, lăsându-se înghițită de adâncuri.

În aceeași noapte, pe litoralul aceleiași stațiuni, se afla și Attila Ericksen. Bărbatul trecea prin propriul său iad: rămăsese recent văduv, după ce soția lui, o româncă, și fetița lor muriseră la naștere. Venise pentru câteva zile pe litoralul românesc în încercarea de a-și alina suferința. Chinuit de insomnie, ieșise în mare să înoate puțin. După ce sări în apă și se îndepărtă de mal, zări niște voaluri plutind deasupra valurilor. Se scufundă imediat și, spre șocul lui, găsi trupul inert al unei femei superbe. O scoase la suprafață și o aduse pe nisip, dar manevrele de resuscitare nu dădură niciun rezultat.

Disperat, Attila își aminti de Ildiko, o terapeută locală care reușea adesea miracole acolo unde medicina clasică dădea greș. Mai fusese o dată la ea, cu fosta lui soție. Fără să mai piardă nicio secundă, urcă tânăra necunoscută în mașină și o duse la cabinetul acesteia. Ildiko promise că va face tot posibilul pentru a o salva, iar Attila plecă, lăsând pacienta în mâinile ei. După ore în șir de tratamente neconvenționale și eforturi disperate, terapeuta reuși să o determine pe Dalia să deschidă, în cele din urmă, ochii.

Femeia privi buimacă în jur, rotindu-și privirea prin încăperea străină, și întrebă unde se află. Ildiko îi povesti cu răbdare cum fusese salvată din mare de către Attila.

— De ce nu m-a lăsat să mor? șopti Dalia, cu o dezamăgire amară.

— S-au tot făcut investigații pe litoral, îi explică Ildiko după câteva zile. Cum trupul tău nu a fost găsit, autoritățile și familia presupun că ai murit înecată. Ai tăi au organizat o slujbă de pomenire și îți fac parastase.  

— Era timpul... murmură Dalia.

— Nu vrei totuși să le spui că trăiești? Soțul tău părea devastat de durere din câte s-a auzit la știri.

— Mai bine așa, insistă ea, întorcând capul spre perete. Va rămâne cu o amintire frumoasă despre mine.

La câteva zile după acest episod, Attila Ericksen reveni la cabinet și află că Dalia își dorea cu disperare să plece din țară, refuzând categoric să se mai întoarcă acasă. Bărbatul o privi intens și îi dădu o veste care o lăsă mască:

— Dar tu nu ești bolnavă, Dalia. Am aflat de la cunoștințele mele din sistem că soțul tău a dat deja în judecată spitalul. Au greșit analizele, le-au inversat cu ale altei paciente. Tu ești perfect sănătoasă.

Dalia zâmbi amar, clătinând din cap:

— A inventat el asta ca să se consoleze... Mă iei cu tine oriunde pleci? Nu mai contează unde mor.

— Te iau, o condiționă el, dar îmi promiți că te internezi într-o clinică din Danemarca, acolo unde locuiesc eu, și vedem exact care este situația sănătății tale.

— Iar tu îmi promiți că nu vei spune nimănui pe lumea aceasta că trăiesc, replică ea imediat. Îmi schimb numele și dispar de aici pentru totdeauna.

Attila o privi serios, încercând să înțeleagă implicațiile legale:

— În ce calitate vrei să mergi cu mine în Danemarca? Ești o femeie măritată. Nu vrei mai întâi să divorțezi?

— Eu sunt oficial moartă pentru toți, tăie ea discuția. Îmi poți scoate acte cu o altă identitate? Dacă nu pot sta cu tine acolo altfel, ne căsătorim. Dar doar pe hârtie, ca să pot trece granița. Nu vreau să mor alături de tine, nu-ți face griji.

— Și dacă totuși vei trăi? Bine, fac rost de documente și ne căsătorim.

Fata îl sărută pe obraz, fericită că găsise o cale de scăpare. În doar câteva zile, prin filierele lui Attila, ea deveni în acte Ingrid Klausen. Se căsătoriră rapid, iar ea luă numele lui de familie, ajungând să fie Ingrid Ericksen. Imediat ce ajunseră în Aalborg, se internă pentru investigații amănunțite. Spre surprinderea și șocul ei, noile rezultate dovediră exact ce îi spusese Attila: era sănătoasă tun, având doar câteva ușoare probleme pulmonare din cauza timpului petrecut în apa rece a mării, dar nimic mai mult. Refuză să creadă și le repetă de încă două ori, la laboratoare diferite, însă rezultatele ieșiră identice.

— Acum, că știi adevărul, nu vrei să te întorci la ai tăi? o întrebă Attila într-o seară, în timp ce stăteau la masă în casa lui din Aalborg.

— Nu, răspunse ea tăios. Soacra mea nu mă putea suferi deloc, doar Fabian mă iubea cu adevărat. Dar el își dorea cu disperare copii, iar eu nu eram pregătită pentru asta... Mai bine nu. Oricum, voi face tot posibilul ca această căsătorie a noastră să funcționeze. Îți sunt extrem de recunoscătoare pentru că mi-ai salvat viața.

— Nu trebuie să rămâi cu mine doar din motive de recunoștință, Ingrid, spuse el cu decență.

— Vom rămâne deocamdată aici, în Aalborg, și vedem încotro ne duce viața.

— Nu vrei totuși să divorțezi de Fabian? Tehnic, acum ai doi soți.

Dalia schiță un zâmbet trist, privind spre fereastră:

— Am două nume complet diferite în cele două țări, așa că nu mai contează. Acum nu mă simt deloc pregătită să dau ochii cu ei. Sunt mult prea ocupați cu parastasele mele ca să le stric liniștea.

În acea seară, Ingrid decise că venise momentul să treacă la nivelul următor în relația lor. Îl invită pe Attila în dormitorul său. Se îmbrăcase cu o cămașă de noapte fină, transparentă, iar pe deasupra își luase un capot de un albastru intens, de culoarea ochilor ei frumoși. Bărbatul intră în cameră îmbrăcat în pijama, dar se opri la marginea patului, privind-o cu respect:

— Propun să o luăm cu pași mici, Ingrid. Dormim împreună o vreme, ne obișnuim unul cu prezența celuilalt și vedem ce iese din asta. Dacă totul merge bine, trecem la pasul următor. 

— Bine, fu ea de acord, simțindu-se protejată de atitudinea lui.

Își dădu jos capotul albastru și se urcă în pat, trăgându-se pe marginea ei. Attila se așeză la capătul celălalt și întinse mâna spre noptieră ca să stingă lampa.

— Nu! strigă ea, cu o tresărire de panică.

— Vrei să dormi cu lumina aprinsă? întrebă el, surprins.

— Da... mă îngrozește orice loc unde nu este măcar puțină lumină. Bezna aceea de pe fundul mării m-a marcat.

— Dar acum ești cu mine, nu se întâmplă nimic rău, o liniști el cu o voce joasă.

— Și dacă vreau să ies la baie în timpul nopții?

— O aprinzi atunci înapoi. Hai mai bine să ne mutăm amândoi spre mijloc, să ajungem să fim unul lângă altul. Vrei?

Făcură exact așa cum propusese el, reducând distanța dintre corpurile lor. Attila o prinse cu blândețe în brațe și o sărută pe buze cu o tandrețe infinită, ca și cum aripa unui fluture ar fi atins o petală delicată de floare. Dalia se emoționă profund; nu-și amintea când fusese ultima dată atinsă cu atâta grijă.

— Nu ți-am cerut acordul înainte, dar am văzut din priviri că puteam să o fac, șopti el la urechea ei.

— A fost atât de plăcut... mărturisi ea, lipindu-se mai mult de pieptul lui.

Bărbatul o sărută din nou, de data aceasta mult mai pasional, lăsând să se întrevadă dorința care îl măcina, după care îi ură noapte bună și închise ochii.

A doua zi de dimineață, când primele raze ale soarelui din Aalborg inundară dormitorul, Dalia se trezi simțind o căldură plăcută. În timpul somnului, mâna lui Attila se strecurase sub materialul subțire al cămășii și se oprise pe unul dintre sânii ei. Când bărbatul se întoarse pe o parte, pe jumătate adormit, își trecu brațul celălalt după talia ei îngustă, iar cu degetele începu să-i mângâie ușor coapsele frumoase, urcând pe sub marginea cămășuței.

— Attila! murmură ea cu o voce caldă, încercând să-l trezească din somn.

— Da, iubito. Bună dimineața! Scuze, mâna mea a înaintat mult prea mult fără să-mi dau seama, zise el, dând să se retragă. Dar te doresc atât de mult, Ingrid... simt că vom exploda amândoi când vom face dragoste pentru prima dată. Și din câte văd, nici tu nu ești prea departe de starea asta. Chiar suntem incredibil de compatibili.

Fata se înroși puternic la față, dar nu comentă nimic. Coborî rapid din pat, merse la baie unde făcu un duș fierbinte, se parfumă cu o esență fină, își puse din nou cămașa de noapte și reveni în cameră. Attila o aștepta; o prinse de mijloc, o trase lângă el și începu să o sărute cu nesaț pe gât, pe la spatele urechilor și pe obraji, până când buzele lor se întâlniră într-un sărut complet, minunat și plin de pasiune. Cu mișcări sigure, el îi coborî încet bretelele subțiri ale cămășii de noapte și îi atinse sânii. Femeia scoase un geamăt prelung de plăcere. El o întoarse ușor, pentru a-i mângâia linia fină a spatelui, dar exact când tensiunea devenise insuportabilă, Attila se desprinse de ea cu un efort uriaș de voință. Merse la baie, își făcu dușul de dimineață și plecă direct la serviciu. Știa bine că dacă mai rămânea chiar și cinci minute în acel dormitor, ar fi sfârșit prin a o iubi toată ziua, uitând de obligațiile de la birou.

Rămasă singură în casă, Dalia zâmbi, fiind de-a dreptul încântată. Fabian o adorase și o tratase ca pe un porțelan fin, dar acest bărbat era pe cât de tandru, pe atât de pasional, lăsa să se întrevadă o fire puternică iar această dualitate o atrăgea ca un magnet puternic. „Cu siguranță vom avea momente incredibile împreună”, gândi ea, privind spre hainele pe care Attila le lăsase în cuier, complet captivată de noul ei destin din Danemarca.

Pe de altă parte, în timp ce planurile se urzeau în secret, Maria Pârvu, mama Daliei, trăia propriul ei calvar. Femeia tot aștepta un semn de viață de la sora geamănă a Daliei, Adela, care fusese răpită de un mafiot pe litoral și nu mai revenise acasă. Făcuse nenumărate sesizări la poliție, dar totul fusese degeaba. De fiecare dată i se spusese că aceste fete, dispărute în astfel de condiții, sunt de obicei complet izolate de către răpitori, deci ea nu avea nicio cale fizică prin care să o caute, decât dacă fata ar fi reușit să fugă cumva de acolo prin propriile forțe.

Iar viața Adelei fusese, într-adevăr, un iad. Theodor Karalis o ținu închisă doar în dormitorul său și făcu tot posibilul să o lase însărcinată, deoarece o dorea cu disperare; fata era de o frumusețe rară iar el voia cu orice preț un copil cu ea. Însă Adela nu voia să fie legată de el, așa că făcu tot ce-i stătea în putință pentru a consuma pe ascuns diverse plante care aveau un efect avortiv. Când Karalis și oamenii lui se întoarseră pe litoralul românesc, în zona Năvodari, corpul fetei cedă. Adela fu internată de urgență la spital cu o hemoragie masivă. Medicii reușiră inițial să o stabilizeze și o ținură sub supraveghere, dar, după două zile, sângerarea se repetă, iar ea pierdu sarcina.

Cu greu începu să își revină pe patul de suferință. În ziua în care doctorul se gândea să o externeze – moment în care oamenii lui Karalis ar fi luat-o imediat înapoi în captivitate –, fata prinse un moment de neatenție și fugi din salon. Reuși să se ascundă în mașina care transporta lenjeria murdară din spital spre curtea exterioară, unde aceasta era preluată pentru a fi spălată. Odată ajunsă în curte, profitând de agitație, Adela se dădu jos rapid și se urcă în portbagajul deschis al vehiculului unei persoane venite în vizită. 

Rămase ghemuită și tăcută, cu inima bătându-i ca un ciocan, până când șoferul opri la o stație PECO ca să alimenteze cu benzină. Gândind că trebuia neapărat să schimbe din nou mașina pentru a nu fi descoperită, coborî discret din portbagaj. Privi în jur și observă autoturismul unui tip elegant, care tocmai plătea la casă. Fără să stea pe gânduri, Adela deschise ușa din spate, se trânti pe banchetă și rămase nemișcată acolo.

Bărbatul se urcă la volan și conduse o bună bucată de drum. Când în cele din urmă opri mașina, vocea lui răsună fermă în habitaclu:

— Ieși de unde te afli și spune-mi cine ești!

Fata apăru de pe banchetă. Încă avea dureri din cauza complicațiilor medicale și se dădu jos în grabă, încercând să nu-i păteze cumva tapițeria elegantă. Emanuel coborî și el, privind-o uimit, dar adăugă rapid:

— Te ascult, dar zi-mi repede!

— Nu mă da pe mâna Poliției, te rog! spuse ea cu disperare, tremurând. Am fost răpită și am fugit acum din spital... am avortat și...

Emanuel o cercetă cu atenție și observă că tânăra încă pierdea sânge și, din fericire, mașina era oprită chiar în apropierea unei farmacii de pe strada sa. Intră rapid și cumpără absorbante igienice, apoi telefonă unui medic ginecolog de încredere, rugându-l să vină la apartamentul său pentru a o consulta. Adela îl aștepta cuminte pe trotuar, abia stând pe picioare din cauza slăbiciunii. O ajută să urce din nou în mașină și, câteva minute mai târziu, opri în fața blocului în care locuia. O sprijini până la apartament, apoi descuie ușa.

— Intră! zise el, deschizând ușa de la apartamentul său.

Îi oferi o pijama lejeră, un șort curat din șifonier și produsele cumpărate. Fata se retrase în baie, se curăță și îmbrăcă hainele primite. Între timp, medicul ginecolog ajunse la apartament. După ce o consultă, constată că sângerarea se diminuase, dar organismul ei era foarte slăbit în urma hemoragiei și a pierderii sarcinii.

— Deocamdată este stabilă, îi spuse medicul lui Emanuel, dar are nevoie de repaus, tratament și supraveghere. Dacă sângerarea se intensifică din nou, trebuie dusă imediat la spital.

Medicul îi lăsă recomandările necesare și plecă, promițând că va reveni a doua zi pentru a vedea cum se simțea. Când Adela se întoarse în cameră, lumina căzu direct pe chipul ei, iar Emanuel încremeni:

— Tu ești Adela, sora Daliei.

— De unde știi cine sunt? se minună fata, privindu-l șocată.

— Te caut de ceva vreme, mai precis de când a murit sora ta. Semeni atât de mult cu ea! Ai mâncat ceva?

— Dacă îmi dai un sandviș și o cafea, e în regulă, șopti ea, simțind că foamea o epuiza.

El o servi imediat, așezând farfuria în fața ei.

— Aflasem că ești în Grecia, la Karalis, continuă Emanuel.

— Da, el a dorit cu tot dinadinsul să aibă copii cu mine.  

— Ești măritată cu el?

— Nu. De aceea am fugit din spital. Dar te rog, nu mă duce acasă, la mama, pentru că el va merge direct acolo să mă caute.

Emanuel se plimbă îngândurat prin cameră, iar în minte începu să-i încolțească un plan îndrăzneț:

— Uite la ce mă gândesc eu... Îți tunzi părul scurt, îl vopsești negru, pui niște lentile de contact verzi și, dacă trebuie, punem și ochelari de vedere. Facem mici corecții estetice care să-l ducă în eroare pe grec, dar nu prea multe, pentru că ești oricum foarte frumoasă. Medicii vor ști exact cum să-ți păstreze trăsăturile, dar să te schimbe suficient.

— Dar unde voi sta? La tine? întrebă ea, privind în jur cu neîncredere. Tu, de fapt, cine ești?

— Sunt cel mai bun prieten al cumnatului tău, Fabian. El o divinizează pe Dalia, chiar și moartă fiind... Încă mai vorbește cu ea prin casă și îi pune haine la masă. Dar l-am convins, împreună cu mama lui, să găsim o mamă purtătoare pentru materialul genetic pe care el l-a donat la clinică, la sugestia surorii tale. Prezența unui copil i-ar face foarte bine lui Fabian, l-ar trezi la viață. Ai putea fi tu femeia care să poarte copilul prietenului meu. Ce zici? El acum este bolnav, dar sperăm să-și revină. În felul ăsta, tu vei locui în siguranță în conacul lui, grecul te va pierde complet din vedere și nu vei ieși prea mult din casă o vreme. Poate că, în timp, Fabian se va apropia de tine, mai ales că semeni atât de bine cu Dalia ca formă a corpului, ca timbru al vocii...

Adela îl privi lung pe Emanuel:

— Tu ai să te însori cu mine ca să mă salvezi?

— Nu, tu vei sta în casa lui Fabian. Dacă lucrurile ies așa cum îmi doresc, el se va căsători cu tine în cele din urmă.

— Mă gândeam că o căsătorie cu tine mi-ar fi schimbat identitatea mai ușor.

— Îți pot schimba complet numele și identitatea și fără asta, dacă vrei. Ce zici de Arabella Ilinca Popa?

— Fac orice, numai să nu mai ajung iar la Karalis! acceptă ea, hotărâtă. Mi-am dorit întotdeauna un copil, dar după tot ce mi-a făcut grecul, nu mai suport apropierea fizică a niciunui bărbat.

Emanuel acționă rapid. Chemă o coafeză de încredere direct în apartament, care o tunse și îi vopsi părul negru închis. Cumpără lentilele de contact, ochelarii de vedere și vorbi cu un estetician, pregătind-o pe Adela pentru rolul vieții ei. Timpul trecu, Emanuel îi aduse noile acte de identitate pe numele Arabella Ilinca Popa, și, deși i se făcuseră toate modificările, ea rămăsese o femeie superbă.

Între timp, mafiotul grec o căută peste tot pe litoral, dar cum nu o găsi nicăieri, se întoarse furios în Grecia, lăsându-și doar câțiva oameni să o pândească, în continuare, prin țară. După o vreme, Karalis își găsi o altă amantă și renunță, pentru moment, să o mai caute pe Adela.

CAPITOLUL 5

Uneori, lumina nu cere voie să intre — găsește o fereastră și pătrunde singură.

Trecură câteva săptămâni, timp în care medicul ginecolog o consultă periodic pe Adela. Tânăra urmă tratamentul recomandat, iar organismul ei se refăcu treptat după hemoragie și pierderea sarcinii.

Într-o seară, Emanuel intră în sufragerie și o privi pe fată:

— Curând vine Fabian cu mama sa, doamna Magdalena, să te cunoască. Du-te să te aranjezi!

— Bine, zise ea, simțind cum emoțiile o copleșeau.

Când oaspeții sosiră la apartament, se făcură prezentările oficiale, iar apoi luară loc la masă.

— Am înțeles că dorești să porți copilul fiului meu, începu Magdalena discuția, privind-o atent pe tânăra cu ochelari și păr negru.

— Așa este, răspunse ea, încercând să pară sigură pe sine.

— Ai ceva pretenții financiare pentru acest serviciu? întrebă Fabian direct.

— Nu. Eu am fost cândva abuzată și nu pot suporta apropierea fizică a unui bărbat. Cu toate astea, îmi doresc enorm un bebeluș, dar nu vreau să-i spun vreodată pruncului meu că l-am făcut pentru bani.

— N-ai încercat totuși să găsești pe cineva cu care să te înțelegi și să întemeiezi o familie normală? o chestionă el.

— Lasă fata în pace, Fabian, e viața și decizia ei, interveni Magdalena, apărând-o. Cu ce te ocupi, domnișoară?

— Am terminat liceul, dar nu am putut face facultatea, pentru că... am fost răpită, spuse ea, lăsând capul în jos.

Fabian tresări brusc. Își întoarse capul spre Emanuel și remarcă uimit:

— Vocea ei seamănă extrem de mult cu a Daliei, Emanuel! Nu ți se pare?

Amicul său își păstră cumpătul și zâmbi protector:

— Unele voci mai seamănă între ele, Fabian. Am observat și eu că are un glas foarte melodios.

— Și totuși, de ce nu te-ai dus singură la o clinică să fii inseminată cu sperma unui donator oarecare și ai venit tocmai la anunțul dat de prietenul meu? insistă Fabian, fixând-o cu privirea.

— Pentru că acolo nu aș fi știut niciodată cine este tatăl copilului meu. Acum am idee cine sunteți.

— Când am donat sperma aceea, eram un om sănătos, acum nu prea mai sunt... spuse el cu o urmă de amărăciune. Ridică-te puțin, te rog. Întoarce-te.

Fata execută cerințele lui în tăcere, stând în picioare și apoi rotindu-se în mijlocul încăperii. Fabian o analiză din cap până în picioare.

— Ești frumoasă și bine făcută, menționă bărbatul, mulțumit de aspectul ei fizic. Ești sănătoasă?

— Da.

— Investigațiile medicale trebuie refăcute înaintea procedurii, dacă ești de acord, propuse  Magdalena.

— Da, chiar doresc asta, să văd exact situația ei medicală, comentă Fabian. Iar după ce va fi confirmată sarcina, ea va locui direct la noi, în conac.

— Mi-a spus deja asta domnul Emanuel, zise fata, așezându-se înapoi pe scaun.

— Spuneai că voiai să dai la facultate, continuă Fabian, privirea lui devenind mai blândă. Și soția mea intenționa să facă asta, dar nu a mai apucat... Ce anume doreai să studiezi?

— Jurnalism și științele comunicării, în regim de învățământ la distanță. E vorba de vreo trei sau patru ani de studiu, cred.

— Dalia voia să facă geografia turismului... În fine, e  bună orientarea ta. Având un copil, e excelent să înveți la distanță ca să ai timp de el. Nu vreau să te izolez cumva la conac.

— Adică... până nasc, pot să mă înscriu deja? întrebă Arabella cu speranță.

— Desigur.

— Dacă îmi permiteți, am să o fac chiar acum.

— Apoi, mama va sta acolo cu tine, putem contracta și o bonă dacă va fi nevoie, adăugă Fabian, stabilind detaliile. Primul pas vor fi examinările clinice.

— Cum spuneți dumneavoastră.

— În general, domnișoară, dacă te implici în acest proiect, trebuie să știi că eu o să am ultimul cuvânt în toate privințele, o avertiză el, pe un ton autoritar.

— Am înțeles.

— Nu înseamnă că o să-ți bag pumnul în gură, o liniști el imediat. Totuși, decizia finală în casa aceea îmi aparține.

— Sigur.

Fabian se ridică de la masă și se întoarse spre

